Pénteken aláírhat Torghelle
Négy ajánlatot kapott a magyar válogatott csatár, aki még ezen a héten szeretne dönteni.
Német sajtóhírek szerint az Augsburg csatára, Torghelle Sándor nemrég tárgyalt a szintén a másodosztályban szereplő Fortuna Düsseldorf vezetőivel, és ezt a Nemzeti Sport megkeresésére a játékos menedzsere is megerősítette. Vörösbaranyi József elmondta, négy ajánlatot kapott a válogatott támadó, aki várhatóan még a héten eldönti, melyiket választja.

„Torghelle valóban tárgyalt Düsseldorfban, korrekt ajánlatot kapott, és mivel egy nagy múltú, remek csapatról van szó, én jó döntésnek tartanám, ha elfogadná a Fortuna által kínált szerződést, de van három másik ajánlata is. Rajta múlik, hogy melyiket választja. Abban maradtunk, hogy péntekig dönt a jövőjéről” – nyilatkozta a sportnapilapnak Vörösbaranyi.

A 27 éves csatárnak Augsburgban lejár a szerződése, így csak vele kell megállapodnia a kérőknek, klubjánál nem is marasztalják. Német sajtóhírek szerint Torghellét az Augsburg vezetőedzője, Jos Luhukay már fel is mentette az edzések látogatása alól.
Foci